b'\n_START_ARTICLE_\nS\xc3\xa4rmi\xc3\xb6\n_START_SECTION_\nYleiset, suorat ja uniformiset s\xc3\xa4rmi\xc3\xb6t\n_START_PARAGRAPH_\nSuora s\xc3\xa4rmi\xc3\xb6 on s\xc3\xa4rmi\xc3\xb6 jonka pohjia yhdist\xc3\xa4v\xc3\xa4t s\xc3\xa4rm\xc3\xa4t ja tahkot ovat kohtisuorassa pohjatahkoja vastaan. Suoran s\xc3\xa4rmi\xc3\xb6n muut tahkot paitsi mahdollisesti pohjat ovat suorakulmioita. Suoraa s\xc3\xa4rmi\xc3\xb6t\xc3\xa4, jonka pohjat ovat s\xc3\xa4\xc3\xa4nn\xc3\xb6llisi\xc3\xa4 monikulmiota, sanotaan s\xc3\xa4\xc3\xa4nn\xc3\xb6lliseksi s\xc3\xa4rmi\xc3\xb6ksi.  Suoraa s\xc3\xa4rmi\xc3\xb6t\xc3\xa4, jonka pohjat ovat s\xc3\xa4\xc3\xa4nn\xc3\xb6llisi\xc3\xa4 p-kulmioita, voidaan merkit\xc3\xa4 Schl\xc3\xa4flin symbolilla { } \xc3\x97 {p}._NEWLINE_Jos yhdist\xc3\xa4v\xc3\xa4t tahkot ja sivut eiv\xc3\xa4t ole kohtisuorassa pohjiin n\xc3\xa4hden, s\xc3\xa4rmi\xc3\xb6t\xc3\xa4 sanotaan vinoksi s\xc3\xa4rmi\xc3\xb6ksi._NEWLINE_S\xc3\xa4rmi\xc3\xb6t\xc3\xa4, jonka pohjakin on suunnikas, sanotaan suuntaiss\xc3\xa4rmi\xc3\xb6ksi eli parallelepipediksi. Suuntaiss\xc3\xa4rmi\xc3\xb6 on monitahokas, jonka kaikki kuusi tahkoa ovat suunnikkaita._NEWLINE_S\xc3\xa4rmi\xc3\xb6t\xc3\xa4, jonka pohja on suorakulmio, sanotaan suorakulmaiseksi s\xc3\xa4rmi\xc3\xb6ksi. Sellaisen Schl\xc3\xa4flin symboli on { } \xc3\x97 { } \xc3\x97 { }. Jos pohja on neli\xc3\xb6 ja jos lis\xc3\xa4ksi pohjien v\xc3\xa4linen et\xc3\xa4isyys on yht\xc3\xa4 suuri kuin t\xc3\xa4m\xc3\xa4n neli\xc3\xb6n sivu, kyseess\xc3\xa4 on kuutio, joka kuuluu samalla my\xc3\xb6s s\xc3\xa4\xc3\xa4nn\xc3\xb6llisiin monitahokkaisiin._NEWLINE_Nimityst\xc3\xa4 uniforminen tai semiregulaarinen s\xc3\xa4rmi\xc3\xb6 k\xc3\xa4ytet\xc3\xa4\xc3\xa4n sellaisista s\xc3\xa4rmi\xc3\xb6ist\xc3\xa4, joiden sivutahkot ovat neli\xc3\xb6it\xc3\xa4, sill\xc3\xa4 ne kuuluvat my\xc3\xb6s uniformisten monitahokkaiden joukkoon. Uniformisen p-kulmaisen s\xc3\xa4rmi\xc3\xb6n Schl\xc3\xa4flin symboli on t{2,p}.  Esimerkiksi kuutio on uniforminen 4-kulmainen s\xc3\xa4rmi\xc3\xb6. Suorat s\xc3\xa4rmi\xc3\xb6t, joilla on s\xc3\xa4\xc3\xa4nn\xc3\xb6lliset pohjat ja yht\xc3\xa4 pitk\xc3\xa4t s\xc3\xa4rm\xc3\xa4t, muodostavat toisen kahdesta \xc3\xa4\xc3\xa4rett\xc3\xb6m\xc3\xa4st\xc3\xa4 semiregulaaristen monitahokkaiden sarjasta; toisen t\xc3\xa4llaisen sarjan muodostavat antiprismat._NEWLINE_Suoran s\xc3\xa4rmi\xc3\xb6n duaalikappale on bipyramidi._NEWLINE_S\xc3\xa4rmi\xc3\xb6t voidaan k\xc3\xa4sitt\xc3\xa4\xc3\xa4 my\xc3\xb6s lieri\xc3\xb6n alalajiksi, joissa pohja on monikulmio. S\xc3\xa4rmi\xc3\xb6t, joiden pohjana on s\xc3\xa4\xc3\xa4nn\xc3\xb6llinen n-kulmio, l\xc3\xa4hestyv\xc3\xa4t muodoltaan ympyr\xc3\xa4pohjaista lieri\xc3\xb6t\xc3\xa4, kun n kasvaa rajatta._NEWLINE_Katkaistu s\xc3\xa4rmi\xc3\xb6 on s\xc3\xa4rmi\xc3\xb6t\xc3\xa4 muistuttava monitahokas, jonka pohjat kuitenkaan eiv\xc3\xa4t ole yhdensuuntaisia.\n_START_SECTION_\nSymmetria\n_START_PARAGRAPH_\nSellaisen suoran s\xc3\xa4rmi\xc3\xb6n symmetriaryhm\xc3\xa4, jonka pohjana on n-sivuinen s\xc3\xa4\xc3\xa4nn\xc3\xb6llinen monikulmio, on kertaluvun 4n diedriryhm\xc3\xa4 D\xe2\x82\x99\xe2\x82\x95. Poikkeuksena on kuutio, jolla on laajempi symmetriaryhm\xc3\xa4, kertaluvun 48 oktaedrinen symmetriaryhm\xc3\xa4 O\xe2\x82\x95, johon sis\xc3\xa4ltyy aliryhm\xc3\xa4n\xc3\xa4 kolme versiota ryhm\xc3\xa4st\xc3\xa4 D\xe2\x82\x84\xe2\x82\x95. T\xc3\xa4llaisen s\xc3\xa4rmi\xc3\xb6n rotaatioryhm\xc3\xa4 on D\xe2\x82\x99 kertalukua 2n, paitsi kuutiolla, jolla on laajempi kertaluvun 24 symmetriaryhm\xc3\xa4 O ja sill\xc3\xa4 aliryhmin\xc3\xa4 kolme versiota ryhm\xc3\xa4st\xc3\xa4 D\xe2\x82\x84._NEWLINE_Peilaus s\xc3\xa4rmi\xc3\xb6n keskipisteen suhteen kuuluu symmetriaryhm\xc3\xa4\xc3\xa4n D\xe2\x82\x99\xe2\x82\x95, jos ja vain jos n on parillinen.\n_START_SECTION_\nKatkaistut pyramidit\n_START_PARAGRAPH_\nKatkaistut pyramidit ovat topologisesti t\xc3\xa4ysin s\xc3\xa4rmi\xc3\xb6iden kaltaisia eli niiden kanssa homeomorfisia, mutta niiden sivutahkot ovat puolisuunnikkaita ja pohjat yhdenmuotoisia mutta eri kokoisia monikulmioita.'